Meddelelse om indledning af en udløbsundersøgelse af antidumpingforanstaltningerne vedrørende import af sække og poser af polyethylen eller polypropylen med oprindelse i Folkerepublikken Kina, Indien, Indonesien og Thailand

(2002/C 243/05)

Efter offentliggørelsen af meddelelserne om det forestående udløb(1) af gældende antidumpingforanstaltninger vedrørende import af sække og poser af polyethylen eller polypropylen (som også går under navnet vævede polyolefinsække og -poser) med oprindelse i Folkerepublikken Kina, Indien, Indonesien og Thailand (i det følgende benævnt "de pågældende lande") har Kommissionen modtaget en anmodning om fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved forordning (EF) nr. 2238/2000(3) (i det følgende benævnt "grundforordningen").

1. Anmodning om en fornyet undersøgelse

Anmodningen blev indgivet den 8. juli 2002 af European Association for Textile Polyolefins (EATP) (i det følgende benævnt "ansøgeren") på vegne af producenter, som tegner sig for en væsentlig del - i dette tilfælde over 40 % - af den samlede produktion i Fællesskabet af sække og poser af polyethylen eller polypropylen.

2. Vare

Den vare, der skal undersøges på ny, er vævede sække og poser af den art, der anvendes til emballage, ikke af trikotage, fremstillet af strimler og lign. af polyethylen eller polypropylen, af vævet stof af vægt 120 g og derunder pr. m2 og med oprindelse i Folkerepublikken Kina, Indien, Indonesien og Thailand (i det følgende benævnt "den pågældende vare"), for øjeblikket tariferet under KN-kode 6305 32 81, 6305 33 91, ex 3923 21 00, ex 3923 29 10 og ex 3923 29 90. Disse koder angives kun til orientering.

3. Gældende foranstaltninger

De i øjeblikket gældende foranstaltninger er endelig antidumpingtold indført ved Rådets forordning (EF) nr. 2003/97(4) og (EF) nr. 1950/97(5), senest ændret ved forordning (EF) nr. 1763/2002(6).

4. Årsagerne til undersøgelsen

Anmodningen er begrundet med, at foranstaltningernes udløb sandsynligvis vil medføre, at der fortsat eller igen vil finde dumping sted med deraf følgende skade for erhvervsgrenen i Fællesskabet.

Klageren har fremlagt bevis for, at der fortsat foregår import af den pågældende vare fra Folkerepublikken Kina, Indien og Indonesien til Fællesskabet i betydelige mængder og til dumpingpriser. For så vidt angår Indien og Indonesien er påstanden om fortsat dumping baseret på en sammenligning af en beregnet normal værdi med eksportpriserne på den pågældende vare ved salg til Fællesskabet.

I betragtning af bestemmelserne i artikel 2, stk. 7, i grundforordningen har ansøgeren fastsat den normale værdi for Folkerepublikken Kina på grundlag af en beregnet normal værdi i et passende land med markedsøkonomi, jf. punkt 5.1.d) i denne meddelelse. Påstanden om, at der fortsat finder dumping sted, er baseret på en sammenligning mellem den normale værdi, fastsat som beskrevet ovenfor, og eksportpriserne for den pågældende vare ved salg til Fællesskabet.

På dette grundlag er de beregnede dumpingmargener betydelige for alle de pågældende eksportlande.

Hvad angår Thailand påstår ansøgeren, at der er sandsynlighed for, at der igen vil opstå betydelig eksport til dumpingpriser, hvilket er baseret på den kendsgerning, at eksport fra Thailand til andre tredjelande, dvs. USA, foregår til dumpingpriser.

Det påstås, at den importerede vares mængde og priser blandt andre konsekvenser fortsatte med at have en negativ indvirkning på EF-erhvervsgrenens markedsandel, salgsmængde og prisniveau, hvilket har haft betydelige negative følger for EF-erhvervsgrenens samlede resultater og finansielle situation.

Ansøgeren påstår endvidere, at det er sandsynligt, at der vil forekomme yderligere skadevoldende dumping. Hertil har ansøgeren fremlagt bevis for, at hvis foranstaltningerne får lov til at udløbe, er det sandsynligt, at det nuværende importniveau for den pågældende vare vil stige som følge af potentialet i de eksporterende producenters produktionsanlæg i de pågældende lande og tilstedeværelsen af veletablerede distributionskanaler i Fællesskabet for denne import.

Desuden påstår ansøgeren, at EF-erhvervsgrenens situation er skrøbelig, og at enhver yderligere væsentlig stigning i import til dumpingpriser fra de pågældende lande sandsynligvis igen vil påføre EF-erhvervsgrenen skade, hvis foranstaltningerne får lov til at udløbe.

Endvidere fremgår det af forordning (EF) nr. 1763/2002 at import af den pågældende vare med oprindelse i Indien stadig foregår til dumpingpriser.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige, at der indledes en fornyet udløbsundersøgelse, og den indleder derfor en sådan undersøgelse i henhold til artikel 11, stk. 2, i grundforordningen.

5.1. Procedure for konstatering af dumping og skade

Undersøgelsen vil fastslå, hvorvidt det er sandsynligt eller ikke, at foranstaltningernes udløb vil føre til fortsat eller fornyet dumping og skade.

a) Stikprøver

I betragtning af det åbenbare antal parter, der er involveret i denne procedure, kan Kommissionen beslutte at anvende stikprøver, jf. artikel 17 i grundforordningen.

i) Stikprøver for eksportører/producenter i Folkerepublikken Kina, Indien, Indonesien og Thailand

For at gøre det muligt for Kommissionen at afgøre, om det er nødvendigt at foretage stikprøver, og i bekræftende fald at udvælge en stikprøve, anmodes alle eksportører og producenter eller deres repræsentanter om at give sig til kende ved at kontakte Kommissionen og afgive følgende oplysninger i fortrolig og ikke-fortrolig form om deres selskab eller selskaber inden for den frist, der er fastsat i punkt 6.b)i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- omsætningen i lokal valuta og den mængde (i enheder og tons) af den pågældende vare, der blev solgt med henblik på eksport til Fællesskabet i perioden fra 1. oktober 2001 til 30. september 2002

- omsætningen i lokal valuta og den mængde (i enheder og tons) af den pågældende vare, der blev solgt på hjemmemarkedet i perioden fra 1. oktober 2001 til 30. september 2002 (denne oplysning skal ikke gives af selskaber i Folkerepublikken Kina)

- selskabets nøjagtige aktiviteter med hensyn til produktionen af den pågældende vare

- navne på alle forretningsmæssigt forbundne selskaber(7), som er involveret i produktionen og/eller salget (på eksport- og/eller hjemmemarkedet) af den pågældende vare, samt disse selskabers nøjagtige aktiviteter

- alle andre relevante oplysninger, der kan hjælpe Kommissionen ved udvælgelsen af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af eksportører/producenter, vil Kommissionen desuden kontakte myndighederne i eksportlandene og alle kendte sammenslutninger af eksportører/producenter.

ii) Udtagning af stikprøver af importører

For at gøre det muligt for Kommissionen at afgøre, om det er nødvendigt at foretage stikprøver, og i bekræftende fald at udvælge en stikprøve, anmodes alle ikke-forretningsmæssigt forbundne importører eller deres repræsentanter om at give sig til kende over for Kommissionen og afgive følgende oplysninger i fortrolig og ikke-fortrolig form om deres selskab eller selskaber inden for den frist, der er fastsat i punkt 6.b)i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i EURO i perioden 1. oktober 2001 til 30. september 2002

- det samlede antal ansatte

- selskabets nøjagtige aktiviteter med hensyn til den pågældende vare

- mængden i enheder og tons og værdien i EURO af importen til og videresalget på markedet i Fællesskabet i perioden fra 1. oktober 2001 til 30. september 2002 af den pågældende importerede vare med oprindelse i Folkerepublikken Kina, Indien, Indonesien og Thailand

- navne på alle forretningsmæssigt forbundne selskaber(8), som er involveret i produktionen og/eller salget af den pågældende vare, samt disse selskabers nøjagtige aktiviteter

- alle andre relevante oplysninger, der kan hjælpe Kommissionen ved udvælgelsen af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af importører, vil Kommissionen desuden kontakte alle kendte sammenslutninger af importører.

iii) Endelig udvælgelse af stikprøverne

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6.b)ii).

Kommissionen har til hensigt at foretage den endelige udvælgelse af stikprøver, når den har hørt de parter, der har givet udtryk for, at de er rede til at indgå i stikprøven.

Selskaber, som indgår i stikprøverne, skal besvare et spørgeskema inden for den frist, der er fastsat i punkt 6.b)iii) i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet; til de eksportører og producenter i Folkerepublikken Kina, Indien, Indonesien og Thailand, som indgår i stikprøven; til alle sammenslutninger af eksportører og producenter; til de importører, som indgår i stikprøven; til alle sammenslutninger af importører, som er nævnt i anmodningen, eller som samarbejdede i forbindelse med den undersøgelse, der førte til de foranstaltninger, som er genstand for denne fornyede undersøgelse; samt til myndighederne i de pågældende eksportlande.

Under alle omstændigheder bør alle parter straks kontakte Kommissionen pr. fax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i punkt 6.a)i), da fristen i denne meddelelses punkt 6.a)ii) gælder for alle interesserede parter.

c) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Sådanne oplysninger og dokumentation skal være Kommissionen i hænde inden for den frist, der er fastsat i denne meddelelses punkt 6.a)ii).

Kommissionen kan desuden høre interesserede parter, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6.a)iii).

d) Udvælgelse af land med markedsøkonomi

I den tidligere undersøgelse blev Tyrkiet benyttet som et passende land med markedsøkonomi med henblik på at fastsætte den normale værdi for Folkerepublikken Kina. Kommissionen påtænker igen at benytte Tyrkiet til dette formål. Interesserede parter opfordres til at fremsætte bemærkninger om rimeligheden af dette valg inden for den specifikke frist, der er fastsat i denne meddelelses punkt 6.c).

5.2. Procedure for vurderingen af Fællesskabets interesser

Hvis sandsynligheden for fortsat dumping med deraf følgende skade bekræftes, vil der i overensstemmelse med artikel 21 i grundforordningen blive truffet afgørelse om, hvorvidt det vil være i Fællesskabets interesse at opretholde eller ophæve antidumpingforanstaltningerne. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for de frister, der er fastsat i denne meddelelses punkt 6.a)ii), hvis de dokumenterer, at der er en objektiv forbindelse mellem deres aktiviteter og den pågældende vare. Parter, der har handlet som angivet i foregående sætning, kan anmode om at blive hørt inden for den frist, der er fastsat i punkt 6.a)iii) i denne meddelelse, og skal angive de særlige grunde til, at de bør høres. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes med faktuelle oplysninger.

6. Frister

a) Generelle frister

i) For anmodning om et spørgeskema

Alle interesserede parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parterne til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende ved at kontakte Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelser af spørgeskemaet inden for den frist, der er fastsat i denne meddelelses punkt 6.b)iii).

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Specifik frist vedrørende udtagning af stikprøver

i) Alle oplysninger, der er omhandlet i punkt 5.1)a)i) og 5.1)a)ii), skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at høre berørte parter, som har givet udtryk for vilje til at indgå i stikprøven ved dens endelige udvælgelse inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, som er relevante i forbindelse med udvælgelsen af stikprøven, og som er omhandlet i punkt 5.1)a)iii), skal være Kommissionen i hænde senest 21 dage efter offentliggørelsen af denne meddelelse i De Europæiske Fællesskabers Tidende.

iii) Besvarelserne af spørgeskemaerne fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

c) Særlig frist for valg af land med markedsøkonomi

Parter i undersøgelsen kan fremsætte bemærkninger til det hensigtsmæssige ved valget af Tyrkiet, der som nævnt i denne meddelelses punkt 5.1)d) anses for at være et land med markedsøkonomi, med henblik på fastsættelse af den normale værdi for Folkerepublikken Kina. Disse bemærkninger skal være Kommissionen i hænde senest ti dage efter offentliggørelsen af denne meddelelse i De Europæiske Fællesskabers Tidende.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Kontor: J 79 5/16 B - 1049 Bruxelles Fax (32-2) 295 65 05 Telex: COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT C 10 af 12.1.2002, s. 2 og EFT C 16 af 19.1.2002, s. 2.

(2) EFT L 56 af 6.3.1996, s. 1.

(3) EFT L 257 af 11.10.2000, s. 2.

(4) EFT L 284 af 16.10.1997, s. 1.

(5) EFT L 276 af 9.10.1997, s. 1.

(6) EFT L 267 af 4.10.2002, s. 1.

(7) Udtrykket "forretningsmæssigt forbundne selskaber" er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(8) Udtrykket "forretningsmæssigt forbundne selskaber" er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).